Predkladacia správa

	Poslanec Národnej rady Slovenskej republiky podal návrh na vydanie zákona, ktorým sa dopĺňa zákon Národnej rady Slovenskej republiky č. 182/1993 Z.z. o vlastníctve bytov a nebytových priestorov.

	Predložený poslanecký návrh zákona dopĺňa ustanovenie § 17 ods. 3 zákona č. 182/1993 Z.z. o vlastníctve bytov a nebytových priestorov v znení neskorších predpisov, ktoré taxatívne určuje okruh vlastníkov  bytov, ktorí pri prevode vlastníctva bytu nesmú dohodnúť vyššiu cenu bytu a pozemku, ako je cena určená podľa § 18, 18a a 18b, tohto zákona. Toto ustanovenie navrhuje doplniť o nové písmeno g), ktoré by túto povinnosť rozšírilo na záujmové združenia právnických osôb a do roku 1989 spoločenskej organizácie-revolučného odborového hnutia a jeho právnych nástupcov, a to príslušné odborové zväzy odborových organizácií a následne Jednotný majetkový fond zväzov a odborových organizácií v Slovenskej republike, ktorý nadobudol do vlastníctva byty, postavené v rámci združenia finančných prostriedkov na bytovú výstavbu podľa osobitných predpisov platných v čase výstavby bytov, ak vlastník odpredá byty podľa tohto zákona. Súčasne týmto vlastníkom v bode 2 návrhu zákona ukladá povinnosť byty previesť do vlastníctva nájomcom.

	Ustanovenie § 17 ods. 3 zákona o vlastníctve bytov a nebytových priestorov vymenováva vlastníkov bytového fondu, ktorí pri prevode vlastníctva bytu majú určenú maximálnu cenu bytu vypočítanú podľa tohto zákona. Ide o vlastníkov bytového fondu postaveného výlučne z prostriedkov štátneho rozpočtu, teda bývalý štátny bytový fond, ako aj o byty vo vlastníctve poľnohospodárskych, výrobných a spotrebných družstiev, ktoré dostali príspevok od štátu na výstavbu bytov, resp. byty pre svojich členov stavali zo zisku, ktorí tvorili členovia družstiev. Osobitnú kategóriu tvoria stavebné bytové družstvá.

	Poslanecký návrh zákona je po formulačnej stránke nepresný a paragrafové znenie nie je v súlade s dôvodovou správou.

	K poslaneckému návrhu zákona uplatňujeme tieto pripomienky:

	Poslanecký návrh zákona sa vzťahuje na všetky záujmové združenia právnických osôb bez ohľadu na spôsob nadobudnutia majetku - vlastníctva bytových domov. Majetok a teda aj bytový fond, ktorý záujmové združenie právnických osôb nadobudlo je jeho vlastníctvom, a je chránený čl. 20 Ústavy SR.

	Návrh zákona súčasne upravuje aj prevod vlastníctva bytov Jednotného majetkového fondu odborových organizácií v SR, ak tento nadobudol bytový fond do vlastníctva v rámci združenia finančných prostriedkov na bytovú výstavbu podľa vtedy platnej právnej úpravy o združovaní finančných prostriedkov socialistických organizácií. Združovanie finančných prostriedkov socialistických organizácii a následne ďalšie nakladanie s takto nadobudnutým majetkom, si organizácie navzájom upravili v zmluve o združení. Takto upravené zmluvné vzťahy nie je možné meniť zákonom, a ani do nich vstupovať. Takáto právna úprava je retroaktívna. Súčasne zavádza nerovnaké postavenie medzi nájomcami bytov vo vlastníctve Jednotného majetkového fondu zväzov odborových organizácií v SR, nakoľko nie všetky byty v ich vlastníctve boli postavené zo združených prostriedkov.

	Takáto nejednoznačnosť návrhu zákona by bola v rozpore s článkom 1 ods. 1 Ústavy SR. Tento názor opierame o judikatúru Ústavného súdu, ktorý vo svojich nálezoch obdobné nepresnosti ustanovení zákonov kvalifikuje ako rozpor s čl. 1 Ústavy.

	Súčasne poukazujeme, že poslanecký návrh zákona sa odvoláva na neplatné právne predpisy.

	Vzhľadom na uvedené nedostatky poslaneckého návrhu zákona odporúčame nesúhlasiť s predloženým návrhom zákona.